ประเทศอาร์เจนตินา

ประเทศในอเมริกาใต้
34°S 64°W﻿ / ﻿34°S 64°W﻿ / -34; -64
| สาธารณรัฐอาร์เจนตินา República Argentina (สเปน) |
| --- | --- |
   ธงชาติ     ตราแผ่นดิน  
คำขวัญ: "ในเอกภาพและเสรีภาพ" (สเปน: En unión y libertad)
เพลงชาติ: "เพลงชาติอาร์เจนตินา"
พระอาทิตย์เดือนพฤษภาคม  
พื้นที่ของอาร์เจนตินาตั้งอยู่ในสีเขียว พื้นที่ที่อ้างสิทธิ์แต่มิได้ควบคุมอยู่ในสีเขียวอ่อน
เมืองหลวง และเมืองใหญ่สุด: บัวโนสไอเรส 34°36′S 58°23′W﻿ / ﻿34.600°S 58.383°W﻿ / -34.600; -58.383
ภาษาราชการ: สเปน
:   กวารานีในรัฐกอร์ริเอนเตส  เกชัวในรัฐซานเตียโกเดลเอสเตโร  กอม, โมโกบี และวีชีในรัฐชาโก  เวลส์ในรัฐชูบุต 
กลุ่มชาติพันธุ์ : 96.7% ชนผิวขาวหรือเมสติโซ 2.4% อเมรินเดียน 0.5% เอเชียตะวันออก 0.4% แอฟริกา
ศาสนา  (ค.ศ. 2019): 79.6% คริสต์ —62.9% โรมันคาทอลิก —15.3% โปรเตสแตนต์ —1.4% นิกายอื่น ๆ 19.2% ไม่มี 1.2% อื่น ๆ
การปกครอง: สหพันธ์สาธารณรัฐระบบประธานาธิบดี

• ประธานาธิบดี : ฆาบิเอร์ มิเลย์
• รองประธานาธิบดี : บิกโตเรีย บิยาร์รูเอล
• หัวหน้ารัฐมนตรี : นิโกลัส โปเซ
• ประธานสภาผู้แทนราษฎร : มาร์ติน เมเนม
• ประธานศาลสูงสุด : โอราซิโอ โรซาติ
 
สภานิติบัญญัติ: รัฐสภา
• สภาสูง: วุฒิสภา
• สภาล่าง: สภาผู้แทนราษฎร
เอกราช จากสเปน

• การปฏิวัติพฤษภาคม : 25 พฤษภาคม ค.ศ. 1810
• ประกาศ : 9 กรกฎาคม ค.ศ. 1816
• รัฐธรรมนูญ : 1 พฤษภาคม ค.ศ. 1853
 
พื้นที่
• รวม: 2,780,400 ตารางกิโลเมตร (1,073,500 ตารางไมล์) (อันดับที่ 8)
• แหล่งน้ำ (%): 1.57
ประชากร
• ค.ศ. 2021 ประมาณ: 45,605,826 (อันดับที่ 31)
• สำมะโนประชากร ค.ศ. 2010: 40,117,096
• ความหนาแน่น: 14.4 ต่อตารางกิโลเมตร (37.3 ต่อตารางไมล์) (อันดับที่ 214)
จีดีพี (อำนาจซื้อ) : ค.ศ. 2019 (ประมาณ)
• รวม: 1.033 ล้านล้านดอลลาร์สหรัฐ (อันดับที่ 26)
• ต่อหัว: 22,997 ดอลลาร์สหรัฐ (อันดับที่ 56)
จีดีพี (ราคาตลาด) : ค.ศ. 2019 (ประมาณ)
• รวม: 444.458 พันล้านดอลลาร์สหรัฐ (อันดับที่ 25)
• ต่อหัว: 9,890 ดอลลาร์สหรัฐ (อันดับที่ 53)
จีนี (ค.ศ. 2020):  42.9 ปานกลาง
เอชดีไอ (ค.ศ. 2019):  0.845 สูงมาก · อันดับที่ 46
สกุลเงิน: เปโซอาร์เจนตินา ($) (ARS)
เขตเวลา: UTC−3 (เวลาในประเทศอาร์เจนตินา)
รูปแบบวันที่: วว.ดด.ปปปป (ค.ศ.)
ขับรถด้าน: ขวามือ
รหัสโทรศัพท์: +54
โดเมนบนสุด: .ar
 ↑  แม้ว่าภาษาสเปนจะไม่ใช่ภาษาราชการโดยนิตินัย แต่เป็นเพียงภาษาเดียวที่ใช้ในการร่างกฎหมายและเอกสารทางการต่าง ๆ จึงมีสถานะเป็นภาษาราชการโดยพฤตินัย  ↑  ชาวอาร์เจนตินาผิวขาวหลายคนสืบเชื้อสายจากหลายชาติในยุโรป อย่างไรก็ตาม ส่วนใหญ่มีเชื้อสายสเปนหรืออิตาลีอย่างน้อยส่วนหนึ่งหรือครึ่งหนึ่ง  ↑  เริ่มตั้งแต่ 10 มิถุนายน ค.ศ. 1945 แต่รถไฟยังคงขับฝั่งซ้าย 
อาร์เจนตินา (อังกฤษและสเปน: Argentina, เสียงอ่านภาษาสเปน: [aɾxenˈtina]) มีชื่ออย่างเป็นทางการว่า สาธารณรัฐอาร์เจนตินา (อังกฤษ: Argentine Republic; สเปน: República Argentina) เป็นประเทศทางตอนใต้ของทวีปอเมริกาใต้ ครอบคลุมพื้นที่ 2,780,400 ตารางกิโลเมตร (1,073,500 ตารางไมล์) นับเป็นประเทศที่มีขนาดใหญ่เป็นอันดับที่ 2 ในทวีปอเมริกาใต้ รองจากบราซิล อันดับที่ 4 ในทวีปอเมริกา และอันดับที่ 8 ของโลก อาร์เจนตินาตั้งอยู่ในภูมิภาคกรวยใต้ร่วมกับชิลีทางทิศตะวันตก และยังมีพรมแดนติดต่อกับโบลิเวียและปารากวัยทางทิศเหนือ บราซิลทางทิศตะวันออกเฉียงเหนือ อุรุกวัยและมหาสมุทรแอตแลนติกใต้ทางทิศตะวันออก และช่องแคบเดรกทางทิศใต้ เป็นสหพันธรัฐที่แบ่งออกเป็น 23 รัฐ กับ 1 นครปกครองตนเองซึ่งก็คือกรุงบัวโนสไอเรส เมืองหลวงของสหพันธ์และเมืองที่ใหญ่ที่สุดของประเทศ นครปกครองตนเองและรัฐต่าง ๆ มีธรรมนูญเป็นของตนเองแต่อยู่ภายใต้ระบบของสหพันธ์ อาร์เจนตินายังอ้างอำนาจอธิปไตยเหนือพื้นที่ส่วนหนึ่งของทวีปแอนตาร์กติกา หมู่เกาะฟอล์กแลนด์ และเกาะเซาท์จอร์เจียและหมู่เกาะเซาท์แซนด์วิชอีกด้วย
หลักฐานการปรากฏของมนุษย์ที่เก่าแก่ที่สุดในอาร์เจนตินามีอายุย้อนไปได้ถึงยุคหินเก่า จักรวรรดิอินคาขยายอำนาจมาถึงภาคตะวันตกเฉียงเหนือของประเทศในสมัยก่อนโคลัมบัส ประเทศนี้มีรากฐานมาจากการยึดครองดินแดนเป็นอาณานิคมของจักรวรรดิสเปนในคริสต์ศตวรรษที่ 16 ต่อมาอาร์เจนตินาปรากฏขึ้นเป็นรัฐสืบสิทธิ์ของเขตอุปราชแห่งริโอเดลาปลาตา ซึ่งเป็นเขตอุปราชโพ้นทะเลของสเปนที่ก่อตั้งขึ้นใน ค.ศ. 1776 การประกาศและการต่อสู้เพื่อเอกราช (ค.ศ. 1810–1818) ตามมาด้วยสงครามกลางเมืองที่ยืดเยื้อมาจนถึง ค.ศ. 1861 ซึ่งลงเอยด้วยการปฏิรูปโครงสร้างประเทศเป็นสหพันธรัฐ จากนั้นประเทศก็ค่อนข้างสงบและมีเสถียรภาพ โดยชาวยุโรป (ส่วนใหญ่เป็นชาวอิตาลีและชาวสเปน) ได้อพยพย้ายถิ่นเข้ามาหลายระลอกและเปลี่ยนแปลงโฉมหน้าทางวัฒนธรรมและประชากรไปอย่างสิ้นเชิง ประชากรอาร์เจนตินากว่าร้อยละ 60 มีบรรพชนทั้งหมดหรือบางส่วนเป็นชาวอิตาลี และวัฒนธรรมอาร์เจนตินาเกี่ยวโยงกับวัฒนธรรมอิตาลีอย่างมีนัยสำคัญ
ความเจริญรุ่งเรืองที่เพิ่มขึ้นอย่างแทบไม่มีใครเทียบได้ทำให้อาร์เจนตินากลายเป็นประเทศที่มั่งคั่งที่สุดเป็นอันดับที่ 7 ของโลกเมื่อถึงต้นคริสต์ศตวรรษที่ 20 ใน ค.ศ. 1896 จีดีพีต่อหัวของอาร์เจนตินาแซงหน้าจีดีพีต่อหัวของสหรัฐ และอยู่ในสิบอันดับแรกอย่างสม่ำเสมอก่อนถึง ค.ศ. 1920 เป็นอย่างน้อย แต่หลังเกิดภาวะเศรษฐกิจตกต่ำครั้งใหญ่ในคริสต์ทศวรรษ 1930 อาร์เจนตินาก็เข้าสู่ภาวะไร้เสถียรภาพทางการเมืองและความเสื่อมถอยทางเศรษฐกิจที่ผลักประเทศกลับเข้าสู่ภาวะล้าหลัง แม้จะยังคงอยู่ในกลุ่มสิบห้าประเทศที่ร่ำรวยที่สุดเป็นเวลาหลายทศวรรษก็ตาม หลังจากที่ประธานาธิบดีฆวน เปรอน ถึงแก่อสัญกรรมใน ค.ศ. 1974 อิซาเบล มาร์ติเนซ เด เปรอน ภริยาและรองประธานาธิบดีของเขาก็ก้าวขึ้นสู่ตำแหน่งประธานาธิบดีก่อนจะถูกโค่นล้มใน ค.ศ. 1976 คณะทหารผู้ยึดอำนาจการปกครองซึ่งได้รับการสนับสนุนจากสหรัฐได้ไล่ล่าและสังหารนักวิจารณ์การเมือง นักเคลื่อนไหว และฝ่ายซ้ายนับพันคนใน "สงครามสกปรก" ซึ่งเป็นช่วงเวลาของการก่อการร้ายโดยรัฐและการก่อความไม่สงบที่ดำเนินไปจนกระทั่งราอุล อัลฟอนซิน ได้รับเลือกตั้งเป็นประธานาธิบดีใน ค.ศ. 1983
อาร์เจนตินาเป็นประเทศกำลังพัฒนาที่ติดอันดับสูงมากในดัชนีการพัฒนามนุษย์ ซึ่งถือว่าสูงเป็นอันดับที่ 2 ในลาตินอเมริการองจากชิลี เป็นประเทศอำนาจนำภูมิภาคและยังคงรักษาสถานะเก่าแก่ในฐานะประเทศอำนาจปานกลางในกิจการระหว่างประเทศ เป็นประเทศที่มีระบบเศรษฐกิจใหญ่เป็นอันดับที่ 2 ในอเมริกาใต้และเป็นสมาชิกของกลุ่ม 15 และกลุ่ม 20 นอกจากนี้ยังเป็นสมาชิกก่อตั้งของสหประชาชาติ เครือธนาคารโลก องค์การการค้าโลก ตลาดร่วมอเมริกาใต้ตอนล่าง ประชาคมรัฐลาตินอเมริกาและแคริบเบียน และองค์การรัฐไอบีโร-อเมริกา